Aasta Rosin
Aasta Rosin on Eesti Lastekirjanduse Keskuse välja antav auhind eelnenud aasta 1. detsembrist kuni jooksva aasta 30. novembrini Eesti Lastekirjanduse Keskusse saabunud erilisele ja silmapaistvale eesti lasteraamatule. Auhinda antakse välja alates 2004. aastast. Auhinna määramisel hinnatakse kas kirjaniku- või kunstnikutööd või raamatut tervikuna. Auhinnaks on üks kilo rosinaid ja rahaline preemia, mis makstakse ühele autorile või läheb jagamisele mitme autori vahel. Preemia summa eraldatakse Eesti Lastekirjanduse Keskuse eelarvest. Žürii koosneb Eesti Lastekirjanduse Keskuse töötajatest.